A Tanács irányelve
(1971. július 26.)
az 5 kilogrammtól 50 kilogrammig terjedő, közepes pontosságú hasábsúlyokra és az 1 grammtól 10 kilogrammig terjedő, közepes pontosságú hengersúlyokra vonatkozó tagállami jogszabályok közelítéséről
(71/317/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 100. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel a tagállamokban kötelező rendelkezések határozzák meg a közepes pontosságú hasáb- és hengersúlyok felépítését és ellenőrzési módszereit, amelyek tagállamonként különböznek, és következésképpen akadályozzák e súlyok kereskedelmét; mivel ezért szükséges ezeknek a rendelkezéseknek a közelítése;
mivel a mérőműszerekkel és a metrológiai ellenőrzés módszereivel kapcsolatos közös rendelkezésekre vonatkozó tagállami jogszabályok közelítéséről szóló, 1971. július 26-i 71/316/EGK tanácsi irányelv [3] megállapította az EGK-típusjóváhagyási és az EGK-elsőhitelesítési eljárásokat; mivel az említett irányelvnek megfelelően meg kell állapítani a közepes pontosságú hasáb- és hengersúlyok kialakítására vonatkozó műszaki követelményeket,
ELFOGADTA EZT AZ IRÁNYELVET:
1. cikk
Ez az irányelv a következő névleges értékű közepes pontosságú súlyokra vonatkozik:
- 5, 10, 20 és 50 kg-os hasábsúlyok,
- 1, 2, 5, 10, 20, 50, 100, 200 és 500 g-os, illetve 1, 2, 5 és 10 kg-os hengersúlyok.
2. cikk
Az I-IV. mellékletben találhatók azoknak a súlyoknak a leírásai és ábrái, amelyek EGK-jelöléseket és szimbólumokat hordozhatnak. Ezek nem képezik EGK-típusjóváhagyás tárgyát; ezek EGK-elsőhitelesítési eljárás tárgyát képezik.
3. cikk
Egy tagállam sem tagadhatja meg, tilthatja vagy korlátozhatja az EGK-elsőhitelesítési jelet viselő közepes pontosságú hasáb- vagy hengersúlyok forgalomba hozatalát vagy használatba állítását.
4. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az értesítéstől számított tizennyolc hónapon belül megfeleljenek, és erről haladéktalanul tájékoztatják a Bizottságot.
(2) A tagállamok gondoskodnak arról, hogy a Bizottság tudomására hozzák nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
5. cikk
Ennek az irányelvnek a tagállamok a címzettjei.
Kelt Brüsszelben, 1971. július 26-án.